PATVIRTINTA

Skuodo Bartuvos progimnazijos direktoriaus 2023 m. spalio 2 d. įsakymu Nr. V1-60

**SKUODO BARTUVOS PROGIMNAZIJOS MOKINIŲ MOKYMOSI**

**PAŽANGOS IR PASIEKIMŲ VERTINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Skuodo Bartuvos progimnazijos Mokinių mokymosi pažangos ir pasiekimų vertinimo tvarkos aprašas (toliau – Aprašas) reglamentuoja mokinių mokymosi pasiekimų vertinimą iš kiekvieno mokomojo dalyko, vertinimo proceso dalyvius ir jų vaidmenis.

2. Apraše aptariami vertinimo tikslai, nuostatos ir principai, vertinimas ugdymo procese ir baigus programą, tėvų (globėjų, rūpintojų) informavimas.

3. Aprašas parengtas vadovaujantis Priešmokyklinio, pradinio, pagrindinio ir vidurinio ugdymo bendrosiomis programomis, patvirtintomis Lietuvos Respublikos švietimo, mokslo ir sporto ministro 2022 m. rugpjūčio 24 d. įsakymu Nr. V-1269, Mokinių, kurie mokosi pagal bendrojo ugdymo programas, mokymosi pasiekimų vertinimo ir vertinimo rezultatų panaudojimo tvarkos aprašu, patvirtintu Lietuvos Respublikos švietimo, mokslo ir sporto ministro 2023 m. rugpjūčio 31 d. įsakymu Nr. V-1125, Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556, nauja redakcija, patvirtinta Lietuvos Respublikos švietimo, mokslo ir sporto ministro 2021 m. gruodžio 31 d. Nr. V – 2323 „Dėl švietimo ir mokslo ministro 2005 m. balandžio 5 d. įsakymu Nr. ISAK-556 „Dėl nuosekliojo mokymo pagal bendrojo ugdymo programos tvarkos aprašo patvirtinimo“ pakeitimo“.

4. Apraše vartojamos sąvokos:

4.1. **mokinių pasiekimų ir pažangos vertinimas** – kriterijais grįstas ugdymosi ir mokymosi stebėjimas ir grįžtamasis ryšys, informacijos apie mokymosi procesus ir rezultatus rinkimas ir kaupimas, interpretavimas ir naudojimas mokymo ir mokymosi kokybei užtikrinti;

4.2. **įvertinimas** – vertinimo proceso rezultatas, konkretus sprendimas apie mokinio pasiekimus ir padarytą pažangą;

4.3. **įsivertinimas** – paties mokinio ugdymosi proceso, pasiekimų ir pažangos stebėjimas, vertinimas ir apmąstymas, nusimatant tolesnius mokymosi žingsnius;

4.4. **formuojamasis ugdomasis vertinimas** – ugdymo(si) procese teikiamas abipusis atsakas, grįžtamasis ryšys, padedantis mokiniui gerinti mokymą(si), nukreipiantis, ką reikia išmokti, leidžiantis mokytojui pritaikyti mokymą, siekiant kuo geresnių rezultatų;

4.5. **diagnostinis vertinimas** – vertinimas, kuriuo išsiaiškinami mokinio pasiekimai ir tam tikru mokymosi metu padaryta pažanga, numatomos tolesnio mokymosi galimybės, pagalba sunkumams įveikti;

4.6. **apibendrinamasis sumuojamasis vertinimas** – formaliai patvirtinti mokinio ugdymosi rezultatai, baigus programą, kursą, modulį ar kitą mokymosi etapą;

4.7. **formalusis vertinimas** – vertinimas, kai skiriamos tam tikros užduotys, numatomas joms atlikti reikalingas laikas, užduotys įvertinamos formaliais kriterijais, įvertinimas fiksuojamas;

4.8. **neformalusis vertinimas** – vertinimas, kuris vyksta nuolat: stebint, kalbantis, diskutuojant. Įvertinimas fiksuojamas mokytojo pasirinkta forma (ženklais, simboliais, individualiomis pastabomis ir kt.);

4.9. **kaupiamasis vertinimas** – informacijos apie mokinio mokymosi pažangą ir pasiekimus kaupimas.

5. Su Aprašu galima susipažinti progimnazijos interneto svetainėje [www.bartuva.lt](http://www.bartuva.lt) .

**II SKYRIUS**

**VERTINIMO TIKSLAI, UŽDAVINIAI**

**NUOSTATOS IR PRINCIPAI**

6. Vertinimo tikslai:

6.1. padėti mokiniui mokytis. Vertinimas ugdymo procese skirtas informacijai apie mokinių pasiekimus kaupti. Sukaupta informacija padeda suprasti, kaip formuojasi prasminiai ryšiai tarp mokinio turimos ir naujai įgytos patirties, apmąstyti mokymosi eigą, sėkmių ir nesėkmių priežastis. Šios informacijos pagrindu mokytojo teikiamas grįžtamasis ryšys padeda mokiniui kryptingai mokytis bei įveikti nesėkmes. Šis tikslas įgyvendinamas kasdienio ugdymo praktikoje, taikant įvairias vertinimo bei įsivertinimo strategijas bei metodus;

6.2. pripažinti ir sertifikuoti rezultatus. Šiuo tikslu siekiama nustatyti mokinių mokymosi pasiekimų lygį pasibaigus tam tikram mokymosi laikotarpiui (trimestrui, baigus programos dalį arba visą programą). Šiam tikslui pasiekti kaupiama informacija apie mokinio pasiekimus konkrečiu laikotarpiu;

6.3. valdyti ugdymo proceso kokybę. Šis tikslas orientuotas į mokyklos veiklos tobulinimą ir yra būtinas mokyklos sprendimams priimti.

7. Vertinimo uždaviniai:

7.1. padėti mokiniui pažinti save, suprasti savo stipriąsias ir silpnąsias puses, įsivertinti savo pasiekimų lygmenį, kelti mokymosi tikslus;

7.2. padėti mokytojui įžvelgti mokinio mokymosi galimybes, nustatyti problemas ir spragas, diferencijuoti ir individualizuoti darbą, parinkti ugdymo turinį ir metodus;

7.3. suteikti tėvams (globėjams, rūpintojams) informaciją apie vaiko mokymąsi, stiprinti ryšius tarp vaiko tėvų (globėjų, rūpintojų) ir progimnazijos;

7.4. nustatyti mokyklai savo darbo kokybę, planuoti ugdymo turinį ir procesą, suteikti mokinių poreikius atitinkančią pagalbą.

**III SKYRIUS**

**VERTINIMO NUOSTATOS IR PRINCIPAI**

8. Vertinimo nuostatos:

8.1. mokinių pasiekimai vertinami, naudojantis bendrosiose programose įvardytais pasiekimais ir pasiekimų lygių aprašymais;

8.2. vertinimas grindžiamas amžiaus tarpsnių psichologiniais ypatumais, individualiais mokinio poreikiais;

8.3. vertinimas turi būti naudingas mokiniams; tokiu jis tampa, kai sukuriamos sąlygas individualiai pažangai;

8.4. pereinama nuo visiems mokiniams vienodos prie suasmenintos vertinimo kultūros; Mokinių pasiekimų tarpusavyje nelyginami;

8.5. vertinimas turėtų apimti bent kelis įrodymų šaltinius, įvairius vertinimo būdus, pasiekimų apibendrinimą;

8.6. vertinimo procese svarbus mokinio dalyvavimas; mokinys įsivertina savo mokymosi procesą ir rezultatus;

8.7. vertinimo rezultatų dalijamasis su vaiko atstovais pagal įstatymą turi tapti nuolatiniu procesu, įtraukiančiu juos į mokinio mokymąsi.

9. Vertinimo principai:

9.1. būti prasmingas – visos suinteresuotos pusės, įskaitant mokinius ir jų tėvus (globėjus, rūpintojus), turi aiškiai suprasti, kokia mokymosi rezultatų prasmė, ką reiškia gauti mokymosi rezultatai, ką reikėtų daryti toliau;

9.2. atitikti švietimo, mokslo ir sporto ministro tvirtinamose bendrosiose programose suformuluotus tikslus, apibrėžiančius, ką mokiniai turi mokėti, suprasti ir gebėti atlikti naudodami įgytas žinias;

9.3. remtis kriterijais ir pasiekimų lygių aprašais. Siekdami mokinių mokymosi rezultatų palyginamumo, mokytojai turi vienodai interpretuoti pasiekimų lygių reikalavimus;

9.4. sudaryti galimybę išmokti. Mokiniams prieš atsiskaitymą, vertinamą pažymiu turėtų būti sudarytos sąlygos išmokti tai, kas bus vertinama, ir gauti grįžtamąjį ryšį apie tai, kaip jiems sekasi;

9.5. tikrinti mokinių mokymosi pažangą kelis kartus ir skirtingais vertinimo įrankiais; sprendimas apie mokinių gebėjimus turi būti grįstas daugiau nei vienu vertinimo būdu;

9.6. vadovautis aiškia vertinimo skale. Ji turi būti suprantama visoms suinteresuotoms pusėms;

9.7. remtis įrodymais. Pažymiai turi būti grįsti mokymosi įrodymais, sukauptais per tam tikrą laikotarpį;

9.8. vertinti už tai, ką mokinys atliko, o ne už tai, ko neatliko.

**IV SKYRIUS**

**VERTINIMAS UGDYMO PROCESE**

10. Mokinių žinios ir gebėjimai vertinami vadovaujantis Bendrosiomis programomis, Pradinio, pagrindinio ir vidurinio ugdymo programų aprašu, Švietimo, mokslo ir sporto ministerijos rekomendacijomis:

10.1. planuodamas ugdymo procesą mokytojas planuoja ir vertinimą, jį sieja su mokymosi tikslais, atsižvelgdamas į mokinių mokymosi patirtį ir gebėjimus;

10.2. vertinant 1-8 klasių mokinių pasiekimus ir pažangą taikomas formuojamasis ugdomasis, įsivertinimas, apibendrinamasis, diagnostinis vertinimas:

10.2.1. formuojamasis vertinimas užtikrina svarbiausio mokinių pasiekimų vertinimo tikslo – padėti mokytis – įgyvendinimą. Formuojamasis vertinimas apibrėžiamas kaip cikliškas mokymo(si) metu gaunamos mokymosi informacijos panaudojimas tolesniam mokymui ir mokymuisi planuoti ar koreguoti. Pažymiai vertinant formuojamuoju būdu nerašomi;

10.2.2. įsivertinimas – paties mokinio mokymosi proceso, mokymosi pasiekimų ir pažangos stebėjimas, vertinimas ir apmąstymas, numatant tolesnius savo mokymosi žingsnius;

10.2.3. apibendrinamasis vertinimas – juo patvirtinami mokinio pasiekimai, baigus temą, skyrių, kursą, modulį, programą. Apibendrinamasis vertinimas skirstomas į trumpesnio periodo apibendrinamąjį vertinimą, kai mokiniai atsiskaito už sutartos apimties mokymosi laikotarpį, ir ilgesnio periodo apibendrinamąjį vertinimą, kai mokytojas apibendrina ilgesnio periodo rezultatus ir įvertina mokinio darbą per trimestrą arba mokslo metus. Apibendrinamajam vertinimui naudojami pažymiai, pasiekimų lygiai arba kiti simboliai;

10.2.4. ugdymo procese formuojamasis ugdomasis vertinimas derinamas su diagnostiniu ir kaupiamuoju vertinimu. Vertinimo (pripažinimo) ir įsivertinimo metodai bei procedūros, vertinami ir įsivertinami ugdymosi rezultatai, vertinimo informacijos panaudojimas atitinka ugdymo programose keliamus ugdymosi tikslus ir numatytus rezultatus. Pripažįstamos mokinio savarankiškai (savaiminio mokymosi būdu), dalyvaujant neformaliojo švietimo programose ir kitoje veikloje įgytos kompetencijos;

10.3. mokinių pasiekimų ir pažangos vertinimo informacija, gaunama ugdymo procese, panaudojama, nustatant mokinių mokymosi poreikius, pritaikant ugdymo turinį individualiai mokiniui, mokinių grupei ar klasei, aptariant mokymosi pasiekimus ir pažangą su mokiniais ir jų tėvais (globėjais, rūpintojais);

10.4. mokinių įgytų kompetencijų vertinimas. Mokiniai ugdosi kompetencijas atlikdami užduotis pamokų metu ir dalyvaudami kitose ugdomosiose veiklose. Įgytoms kompetencijoms vertinti naudojami formuojamojo ir apibendrinamojo vertinimo būdai:

10.4.1. ugdant mokinių kompetencijas dalyku, jos vertinamos kartu su dalykiniais pasiekimais;

10.4.2. mokinių kompetencijos, įgytos dalyvaujant socialinėse, pilietinėse, kultūrinėse ir kitose ugdomosiose veiklose fiksuojamos elektroniniame dienyne;

10.4.3. mokinio įgytos kompetencijos vertinamos ir kaupiamuoju būdu. Kaupiamasis vertinimas turi remtis mokytojo kokybiniais pastebėjimais apie mokinio daromą pažangą, fiksuojamais mokytojui patogia forma, kuriais remdamasis prireikus jis galėtų pagrįsti savo sprendimą apie galutinį apibendrintą mokinio pasiekimų vertinimą;

10.5. pradinio ugdymo programoje:

10.5.1. ugdymo procese prioritetas teikiamas mokymąsi motyvuojančiam vertinimui. Vertinami mokinio individualūs pasiekimai ir pažanga, nelyginama su kitų mokinių pasiekimais;

10.5.2. mokinių pasiekimai ir pažanga fiksuojama elektroniniame dienyne;

10.5.3. mokinių pažangai ir pasiekimams fiksuoti ir vertinimo informacijai pateikti naudojamasi aprašomuoju būdu (komentarais), vertinimo aplankais, kuriuos, mokytojo padedami, mokosi sudaryti patys mokiniai, kartu mokydamiesi įsivertinti ir savo pasiekimus;

10.5.4. mokinių trimestro pasiekimai apibendrinami vertinant per trimestrą padaryta pažanga, orientuojantis į Bendrojoje programoje aprašytus mokinių pasiekimų lygių požymius ir elektroniniame dienyne mokinių mokymosi pasiekimų apskaitos suvestinės atitinkamose skiltyse įrašomas ugdymo dalykų apibendrintas mokinio pasiekimų lygis (slenkstinis, patenkinamas, pagrindinis, aukštesnysis). Mokiniui nepasiekus patenkinamo pasiekimų lygio, įrašomas „nepatenkinamas“;

10.5.5. dorinio ugdymo pasiekimai įrašomi atitinkamose elektroninio dienyno skiltyse, nurodoma padaryta arba nepadaryta pažanga: „pp“ arba „np“;

10.5.6. mokiniui baigiant pradinio ugdymo programą mokytojas parengia mokinio Pradinio ugdymo programos baigimo pasiekimų ir pažangos vertinimo aprašą;

10.5.7. mokiniui, besimokančiam pagal pradinio ugdymo programą, III trimestro mokymosi pasiekimų įvertinimas laikomas metiniu. Jei pasibaigus ugdymo procesui skirtos užduotys (papildomas darbas) suteikia mokiniui, kurio mokymosi pasiekimai mokantis pagal dalyko programą fiksuoti nepatenkinamu metiniu įvertinimu, galimybę pasiekti ne žemesnį kaip patenkinamas mokymosi pasiekimų lygį, nustatytą bendrosiose programose, tai papildomo darbo įvertinimas laikomas metiniu;

10.6. pagrindinio ugdymo programoje:

10.6.1. pradinių klasių mokytojų ir dalykų mokytojų individualių pokalbių metu mokytojai susipažįsta su kiekvieno mokinio pradinio ugdymo programos pasiekimų rezultatais, įgytų kompetencijų pasiekimais ir užtikrina ugdymosi tęstinumą;

10.6.2. mokinių pasiekimams įvertinti taikoma 10 balų vertinimo sistema (išskyrus dorinio ugdymo, dalykų modulių mokinių pasiekimus);

|  |  |  |  |
| --- | --- | --- | --- |
| ***Įvertinimų lygiai*** | ***Įvertinimas (pažymys)*** | ***Apibūdinimas*** | ***Užduočių, vertinamų taškais, vertinimas (procentais)*** |
| Aukštesnysis | 10 | Mokinio pasiekimai visiškai atitinka numatomus mokinių pasiekimus. Puikiai atsako į visus klausimus, teisingai atlieka sudėtingas nestandartines užduotis. | 100-95 |
| 9 | Mokinio pasiekimai atitinka numatomus mokinių pasiekimus. Gerai moka dalyką, lengvai atlieka sudėtingas tipines užduotis. | 94-85 |
| Pagrindinis | 8 | Mokinio pasiekimai atitinka numatomus mokinių pasiekimus. Teisingai atlieka vidutinio sudėtingumo ir sunkesnes užduotis. | 84-75 |
| 7 | Mokinio pasiekimai iš dalies atitinka numatomus mokinių pasiekimus. Atsakymai teisingi, be klaidų, bet neišsamūs. Teisingai atlieka vidutinio sunkumo užduotis. | 74-65 |
| Patenkinamas | 6 | Mokinio pasiekimai iš dalies atitinka numatomus mokinių pasiekimus. Atsakymai be esminių klaidų. Teisingai atlieka lengvas užduotis, bet nesuvokia sudėtingesnių.  | 64-55 |
| 5 | Mokinio pasiekimai iš dalies atitinka numatomus mokinių pasiekimus. Atsakymuose pasitaiko esminių klaidų. Suvokia tik svarbiausius dalyko klausimus, užduotis atlieka tik mokytojo padedamas.  | 54-45 |
| Slenkstinis | 4 | Mokinio pasiekimai nepakankamai atitinka numatomus mokinių pasiekimus. Sunkiai suvokia dalyko esmę, daro daug klaidų, savarankiškai neatlieka lengvų užduočių.  | 44-35 |
| Nepatenkinamas | 3 | Mokinio pasiekimai neatitinka numatomų mokinių pasiekimų. Moka tik nedidelę kurso dalį, daro daug esminių klaidų, neturi elementarių įgūdžių. | 34–25 |
| 2 | Mokinio pasiekimai neatitinka numatomų mokinių pasiekimų. Moka tik nedidelę kurso dalį, daro daug esminių klaidų, neturi elementarių įgūdžių. | 24-10 |
| 1 | Nedalyvavo kontroliniame darbe, neatsiskaitė už darbą. |  |

10.6.3. mokinio mokymosi pasiekimai vertinami sistemingai;

10.6.3.1. jei dalykui mokyti skirta 1 pamoka per savaitę, vertinama ne mažiau kaip 2 – 3 pažymiais per trimestrą;

10.6.3.2. jei dalykui mokyti skirta 2 pamokos per savaitę, vertinama ne mažiau kaip 3 – 4 pažymiais per trimestrą;

10.6.3.3. jei dalykui mokyti skirta 3 pamokos per savaitę, vertinama ne mažiau kaip 4 – 5 pažymiais per trimestrą;

10.6.3.4. jei dalykui mokyti skirta 4 pamokos per savaitę, vertinama ne mažiau kaip 5 – 6 pažymiais per trimestrą;

10.6.3.5. jei dalykui mokyti skirta 5 pamokos per savaitę, vertinama ne mažiau kaip 6 – 7 pažymiais per trimestrą;

10.6.4. Kai mokinio tėvai (globėjai) pateisina praleistas pamokas, jie prisiima atsakomybę už mokinio ugdymosi pasiekimus. Mokinio tėvai (globėjai) gali savo atsakomybe pateisinti iki 5 mokslo dienų per mėnesį;

10.6.5. vedant trimestro, metinius įvertinimus skaičiuojamas aritmetinis vidurkis (pvz., 6,5 – 7; 6,4 – 6);

10.6.6. jei mokiniui, besimokančiam pagal pagrindinio ugdymo programą, pasibaigus ugdymo procesui buvo skirtas papildomas darbas, papildomo darbo įvertinimas laikomas metiniu;

10.6.7. kai mokinys yra praleidęs be pateisinamos priežasties 50 procentų trimestro pamokų ir neatsiskaitęs už dalyko programą ar programos dalį, tada rašomas nepatenkinamas įvertinamas;

10.6.8. vertindami dalyko mokytojai vadovaujasi progimnazijos metodinėse grupėse parengtomis dalyko vertinimo tvarkomis;

10.6.9. dalykų mokymosi pasiekimų įvertinimo įrašas „atleista“ įrašomas, jeigu mokinys yra atleistas pagal gydytojo rekomendaciją ir (ar) progimnazijos direktoriaus įsakymą;

10.7. mokomųjų dalykų, dalykų modulių, integruotų dalykų, projektų vertinimas:

10.7.1. mokomojo dalyko – dorinio ugdymo mokinių pasiekimai vertinami ,,įskaityta“, „neįskaityta“;

10.7.2. dalykų moduliai, integruoti dalykai, projektai vertinami „įskaityta“, „neįskaityta“;

10.7.3. dalykų ir jų modulių pasiekimuose rašomas nepatenkinamas įvertinimas, jeigu mokinio pasiekimai nėra įvertinti (nelankė, neatsiskaitė ar kt.);

10.8. dalyko mokytojai, pradėdami naują temą, skyrių, su mokiniais aptaria tikslus, uždavinius, darbo metodus, vertinimo kriterijus;

10.9. adaptaciniu laikotarpiu tik pirmą mokslo metų mėnesį 5 klasių ir naujai atvykusių į 6-10 klases mokinių pažanga ir pasiekimai pažymiais nevertinami, rašomi tik aukščiausi įvertinimai. Mokytojas taiko individualius mokinių pažinimo metodus, ugdymas(is) stebimas ir analizuojamas. Taikomas mokytis padedantis formuojamasis vertinimas.

11. Mokiniai ir jų tėvai (globėjai, rūpintojai) su progimnazijos mokinių pažangos ir pasiekimų vertinimo tvarkos aprašu supažindinami mokslo metų pradžioje: mokiniai – pirmųjų pamokų metu, tėvai (globėjai, rūpintojai) – susirinkimų, individualių pokalbių metu, progimnazijos interneto puslapyje.

12. Mokinių tėvai (globėjai, rūpintojai) raštu ir žodžiu informuojami apie mokinių mokymosi pasiekimus:

12.1. įvertinę mokinį pažymiu pamokoje, dalyko mokytojai vertinimą įrašo į elektroninį dienyną;

12.2. mokinių pažangos ir pasiekimų situacija aptariama klasių tėvų susirinkimų bei individualių pokalbių metu;

12.3. pastebėję problemą (mokinys nedaro pažangos, nesiruošia pamokoms, neturi priemonių, antrą kartą (ar daugiau) iš eilės įvertinamas nepatenkinamai), mokytojai informuoja klasės vadovą, tėvus (globėjus, rūpintojus), socialinį pedagogą, progimnazijos administraciją.

13. Mokiniai, jų tėvai (globėjai, rūpintojai) motyvuotus prašymus dėl pasiekimų įvertinimo objektyvumo ir atitikties bendrosiose programose numatytiems pasiekimams teikia progimnazijos direktoriui.

14. Mokinių mokymosi pasiekimų vertinimo formos, už kurias rašomas pažymys:

14.1. kontrolinis darbas:

14.1.1. darbas raštu, ne mažesnis kaip 30 minučių trukmės, skirtas patikrinti, kaip išmokta programos dalis (tema, kelios temos, skyrius, logiškai užbaigta dalis ir pan.);

14.2. apie kontrolinį darbą, testą mokiniai informuojami prieš savaitę, fiksuojant elektroniniame dienyne;

14.3. per vieną dieną klasei skiriamas tik 1 kontrolinis darbas;

14.4. pirmą dieną po mokinių atostogų, po šventinių dienų, po mokinio ligos kontrolinis darbas nerašomas;

14.5. jei mokinys dėl ligos ar kitų, dokumentais pateisintų priežasčių praleido daugiau kaip 80 procentų vienos temos pamokų, jis mokytojo ir mokinio sutarimu nuo kontrolinio darbo gali būti atleidžiamas;

14.6. mokiniai, praleidę kontrolinį darbą dėl pateisinamos priežasties, privalo atsiskaityti per 1 savaitę po atvykimo dienos į progimnaziją. Neatvykus atsiskaityti, elektroniniame dienyne rašomas 1(užduotis neatlikta);

14.7. jei mokinys, neatvykęs į kontrolinį darbą, negali nurodyti pateisinamos priežasties, jis privalo kontrolinį darbą atsiskaityti pirmą atvykimo į progimnaziją dieną, kai yra to dalyko pamoka. Neatvykus atsiskaityti, elektroniniame dienyne rašomas 1 (užduotis neatlikta);

14.8. kontrolinio darbo rezultatus dalyko mokytojas elektroniniame dienyne fiksuoja ne vėliau kaip per 5 darbo dienas;

14.9. su ištaisytais ir įvertintais kontroliniais darbais mokiniai yra supažindinami, atliekama kontrolinio darbo analizė;

14.10. kontrolinis darbas, mokiniui pageidaujant gavus nepatenkinamą įvertinimą ir nurodžius rimtą priežastį, trukdžiusią tinkamai pasiruošti, mokytojui sutikus gali būti perrašomas per savaitę nuo rezultatų paskelbimo dienos (fiksuojant elektroniniame dienyne perrašyto darbo įvertinimą). Tokia galimybe mokinys gali pasinaudoti du kartus per metus.

15. Apklausa raštu:

15.1. apklausa raštu trunka mažiau nei 15 minučių. Apklausa atliekama ne daugiau kaip iš vienos pamokos medžiagos;

15.2. darbai grąžinami ir su rezultatais mokiniai supažindinami ne vėliau kaip per savaitę;

15.3. iš anksto apie planuojamą apklausą mokiniai neinformuojami.

16. Savarankiškas darbas:

16.1. darbas raštu, kurio trukmė pamokoje planuojama mokytojo nuožiūra (ne ilgesnė nei 30 minučių);

16.2. mokiniai atlieka mokytojo pateiktas užduotis iš jau išmoktų ar naujai išdėstytų temų;

16.3. savarankiško darbo metu mokiniai gali naudotis vadovėliais ar kita informacine medžiaga;

16.4. savarankiškas darbas gali vykti pasirinktinai (tikrinami ne visų mokinių darbai);

16.5. apie savarankiško darbo rašymą mokinius iš anksto informuoti nebūtina (išskyrus atvejus, kai reikalingos priemonės: žinynai, žodynai, skaičiuotuvai ir kt.).

17. Rašinys, kūrybinis darbas:

17.1. rašiniai, kūrybiniai darbai rašomi 1-2 pamokas, apie juos pranešama prieš savaitę;

17.2. darbai grąžinami ir įvertinimai paskelbiami per 10 darbo dienų nuo parašymo dienos.

18. Laboratorinis ir praktikos darbas:

18.1. laboratorinis ir praktikos darbas, trunkantis ne mažiau kaip 35 minutes, jo metu yra tikrinami mokinių gebėjimai teorines žinias taikyti praktikoje;

18.2. apie laboratorinį ar praktikos darbą pranešama ne vėliau kaip prieš vieną pamoką, fiksuojant elektroniniame dienyne;

18.3. laboratorinis ar praktikos darbas chemijos, fizikos ir biologijos pamokose vertinamas pažymiu.

19. Praktinis-kūrybinis darbas:

19.1. praktinis-kūrybinis darbas skiriamas ugdyti mokiniu gebėjimus, teorines žinias pritaikyti praktikoje;

19.2. praktinės-kūrybinės užduoties atlikimo laikas priklauso nuo darbo sudėtingumo;

19.3. praktinis-kūrybinis darbas tikrinamas ir vertinamas pagal bendrus reikalavimus:

19.3.1. ar mokinys(iai) sugeba savarankiškai išsirinkti užduočiai reikalingus darbo įrankius, įrenginius, mašinas, ruošinius ir medžiagą; stebėti paruošiamųjų darbų nuoseklumą;

19.3.2. ar mokinys(iai) turi pakankamai teorinių žinių bei praktinių gebėjimų, kad galėtų savarankiškai teisingai ir racionaliai atlikti užduotą praktinį-kūrybinį darbą;

19.3.3. kaip planuoja praktinį-kūrybinį darbą;

19.3.4. kaip pasiruošia darbo vietą ir įrankius, ar sugeba naudotis papildoma technine ir technologine dokumentacija;

19.3.5. kaip atlieka pagrindinį praktinį darbą;

19.3.6. kaip dirbdamas mokinys laikosi darbų saugos, sanitarijos bei higienos reikalavimų;

19.3.7. kaip tiksliai pagamintas dirbinys, jo dalys, ar atitinka brėžiniuose nurodytus matmenis;

19.3.8. kaip laikosi darbo drausmės, kaip baigia darbą ir susitvarko darbo vietą;

19.3.9. kaip mokinys(iai) vertina ir įsivertina veiklą;

19.4. įvertinimas fiksuojamas elektroniniame dienyne praktinio-kūrybinio darbo pristatymo dieną.

20. Projektinis darbas:

20.1. rengiamas iš vienos temos, tačiau gali būti ir integruotas;

20.2. apie projektinį darbą mokiniai informuojami ne vėliau kaip prieš savaitę, fiksuojant elektroniniame dienyne;

20.3. trumpalaikį projektą gali atlikti vienas mokinys arba mokinių grupė;

20.4. galutinis įvertinimas skiriamas sudedant vertinimus, numatytus dalyko mokytojo;

20.5. įvertinimas fiksuojamas elektroniniame dienyne projekto pristatymo dieną.

21. Referatai:

21.1. mokiniai pasirinkta ar nurodyta tema per trimestrą gali rašyti referatą (suderinus su dalyko mokytoju);

21.2. pristačius referatą, jo įvertinimas įrašomas į elektroninį dienyną.

22. Dalyvavimas olimpiadose, konkursuose ir varžybose:

22.1. progimnazijos olimpiadose, konkursuose ir varžybose užėmusiam prizinę vietą, mokytojo ir mokinio susitarimu, mokiniui elektroniniame dienyne fiksuojamas 10 balų įvertinimas;

22.2. dalyvavusiam rajono mokinių olimpiadoje, konkurse ar varžybose, mokytojo ir mokinio susitarimu, mokiniui elektroniniame dienyne fiksuojamas 10 balų įvertinimas;

22.3. rajono, šalies, regiono (zonos) ir rajono olimpiadose, konkursuose ir varžybose užėmusiam prizinę vietą ar tapusiam laureatu mokiniui elektroniniame dienyne fiksuojamas 10 balų įvertinimas.

23. Kaupiamasis vertinimas:

23.1. kaupiamasis vertinimas – tai informacijos apie mokinio mokymosi pažangą ir pasiekimus kaupimas;

23.2. kaupiamojo vertinimo tikslas – skatinti mokymosi motyvaciją;

23.3. kaupiamojo vertinimo kriterijus dalyko mokytojas aptaria su mokiniais per pirmąją mokslo metų pamoką;

23.4. kaupiamojo vertinimo apskaitą mokytojas saugo iki mokslo metu pabaigos;

23.5. nutarimą dėl kaupiamojo vertinimo konvertavimo į 10 balų sistemą tvarkos priima dalyko mokytojas;

24. Mokinys, nesutinkantis su įvertinimu, kreipiasi į dalyko mokytoją arba į direktoriaus pavaduotoją ugdymui.

**V SKYRIUS**

**MOKINIŲ, TURINČIŲ SPECIALIŲJŲ UGDYMO(SI) POREIKIŲ,**

**PAŽANGOS IR PASIEKIMŲ VERTINIMAS**

25. Vertinant specialiųjų ugdymosi poreikių turinčių mokinių ugdymo rezultatus atsižvelgiama į individualius skirtumus (psichologinius, suvokimo, mąstymo, atminties, dėmesio, temperamento), nuo kurių priklauso, kokių ugdymosi rezultatų gali pasiekti mokinys.

26. Mokinių, turinčių specialiųjų ugdymosi poreikių, vertinimo principai:

26.1. mokinių, kurie mokosi pagal pritaikytas ir individualizuotas programas, ugdymo rezultatai vertinami pagal atitinkamos programos reikalavimus;

26.2. mokinių, mokomų pagal pritaikytas dalyko programas, žinios, gebėjimai ir įgūdžiai turi būti vertinami atsižvelgiant į Bendrojo išsilavinimo standartais nustatytą mokomųjų dalykų minimalųjį pasiekimų lygmenį;

26.3. mokinio, kuris mokosi pagal bendrojo ugdymo dalykų pritaikytą programą, mokymosi pažanga ir pasiekimai ugdymo procese vertinami pagal šioje programoje numatytus pasiekimus, vertinimo kriterijai aptariami su mokiniu, jo tėvais (globėjais, rūpintojais), švietimo pagalbą teikiančiais specialistais, susitariama, kokiais aspektais bus pritaikomas mokinio pasiekimų vertinimas ir pa(si)tikrinimų būdai, kaip jie derės su Bendrosiose programose numatytais pasiekimų lygiais;

26.4. kai mokinių, mokomų pagal individualizuotas programas, žinios, gebėjimai ir įgūdžiai nesiekia Bendrojo išsilavinimo standartais nustatyto mokomųjų dalykų net minimaliojo pasiekimų lygmens, jie vertinami pagal šiems mokiniams sudarytos programos turinio įsisavinimo lygį;

26.5. mokinio, besimokančio pagal pradinio ugdymo pritaikytą programą, žinios vertinamos remiantis ta pačia vertinimo sistema, kaip ir visų klasės mokinių, programos pagal kurią mokinys mokosi lygiu. Besimokančių pagal individualizuotą programą trimestrų pažanga vertinama įrašant dienyne: „pp“ (padarė pažangą), „np“ (nepadarė pažangos);

26.6. mokinio, besimokančio pagal pagrindinio ugdymo individualizuotą ar pritaikytą programą, žinios vertinamos dešimtbale vertinimo sistema, kaip ir visų klasės mokinių, programos pagal kurią mokinys mokosi lygiu.

27. Mokinių, lankančių specialiąsias pratybas, vertinimas:

27.1. mokinių, lankančių specialiąsias pratybas, asmeninė pažanga fiksuojama konkretaus dalyko individualiuose pažangos vertinimo aplankuose;

27.2. trimestrų pabaigoje elektroniniame dienyne TAMO atliekamos žymos: „pp“ – „padarė pažangą“, „np“ – „nepadarė pažangos“.

1. Visų dalykų mokytojai vertindami mokinius, turinčius specialiųjų ugdymosi poreikių, privalo atsižvelgti į Skuodo PPT ir/ar Vaiko gerovės komisijos rekomendacijas.

**VI SKYRIUS**

**VERTINIMO DALYVIAI IR JŲ VAIDMUO**

1. Dalyko mokytojas:

29.1. vadovaujasi Pedagogų etikos kodeksu, patvirtintu Lietuvos Respublikos švietimo ir mokslo ministro 2018 m. birželio 11 d. įsakymu Nr. V-561 „Dėl Pedagogų etikos kodekso patvirtinimo“;

29.2. kuria ir palaiko į mokymąsi orientuotą vertinimo kultūrą;

29.3. pamokose pažymiu vertina įvairius mokinių veiklos aspektus (dalykinę pažangą, kompetencijas, aktyvumą, gebėjimą dirbti grupėje, rasti kūrybišką sprendimą ir kt.);

29.4. kuria mokinių pažangos ir pasiekimų vertinimo metodiką – parenka tinkamus ir įvairius vertinimo metodus, būdus, formas. Tobulina instrumentus, padedančius įvertinti mokinių mokymosi pasiekimus ir įgytas kompetencijas;

29.5. efektyviai derina formalųjį ir neformalųjį vertinimą;

29.6. vertindamas skatina mokinių mokymosi motyvaciją, stiprina jų pasitikėjimą savimi, siekia padėti mokiniams suvokti bei įveikti mokymosi spragas;

29.7. specialiųjų ugdymosi poreikių turinčius mokinius vertina individualiai;

29.8. nustato vertinimo kriterijus įskaitas laikantiems mokiniams;

29.9. aptaria su mokiniais akademinio sąžiningumo klausimus ir galimas pasekmes nesilaikant sąžiningumo principo;

29.10. principingai reaguoja į mokinių nesąžiningumo atvejus, tokius kaip plagijavimas, nusirašinėjimas, naudojimasis pašaline pagalba atsiskaitymų metu ir pan.;

29.11. sistemingai ir laiku teikia informaciją mokiniams, jų tėvams (globėjams, rūpintojams), klasės vadovui (nuolat fiksuoja mokymosi pasiekimus elektroniniame dienyne, laiku išveda trimestrų ir metinius įvertinimus);

29.12. vertina pastangas, nurodo mokinio atsilikimo priežastis svarstant jo kėlimo į aukštesnę klasę klausimą;

29.13. vadovaudamasis šiuo Aprašu progimnazijos metodinei grupei teikia siūlymus dėl dalyko vertinimo tvarkos.

30. Klasės vadovas:

30.1. seka ir vertina auklėtinių ugdymo ir saviugdos procesą;

30.2. aptaria su ugdytiniais jų veiklą bei rezultatus, padeda įžvelgti mokymosi veiklos rezultatų priežastis, numatyti tolesnius ugdymosi tikslus bei jų įgyvendinimo būdus, vykdo VIP apskaitą;

30.3. ne mažiau kaip kartą per trimestrą individualiai su mokiniu aptaria mokymosi pasiekimus, tėvų susirinkimų metu aptaria mokinio mokymosi sėkmę ar sunkumus, daromą pažangą;

30.4. bendradarbiauja su tėvais (globėjais, rūpintojais) ir mokytojais sprendžiant ugdytinių mokymosi bei vertinimo problemas;

30.5. teikia informaciją apie ugdytinį Mokytojų tarybai, svarstant jo kėlimo į aukštesnę klasę klausimą.

31. Progimnazijos administracija vykdo individualią pagalbos mokiniui priežiūrą, analizuoja ir sistemina mokinių akademinius rezultatus pagal mokomuosius dalykus, skatina mokinius.

32. Tėvai (globėjai) dėl galimai neteisingo vaiko pasiekimų įvertinimo gali kreiptis į dalyko mokytoją, klasės vadovą arba administraciją.

**VII SKYRIUS**

**BAIGIAMOSIOS NUOSTATOS**

33. Mokinių mokymosi pažangos ir pasiekimų vertinimo tvarka gali būti keičiama, atsižvelgiant į ugdymo proceso pokyčius ir pakeistus jį reglamentuojančius dokumentus.

34. Mokinių mokymosi pažangos ir pasiekimų vertinimo tvarkos aprašas bendru sutarimu, esant reikalui, gali būti koreguojamas ir tobulinamas.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_